|  |  |
| --- | --- |
|  |  |
| FinansdepartementetPostboks 8008 Dep0030 OSLO |    |

Svar på søknad om videreføring av adgang til å gjøre unntak fra mal for årsregnskapets oppstilling av bevilgningsrapportering

Vi viser til Finansdepartementets unntakssøknad av 07. juni 2021 på vegne av Finanstilsynet (FT) om unntak fra bestemmelsene om økonomistyring i staten (heretter kalt bestemmelsene) punkt 3.4.3.2 siste ledd.

DFØ behandlet en unntakssøknad fra FT 13. desember 2016. Vi innvilget FT unntak fra bestemmelsene punkt 3.4.3.2 siste ledd, slik at virksomheten ved oppstilling av bevilgningsrapportering kunne benytte hjelpekolonner for å forklare avvik mellom samlet tildeling og rapportert inntekt. Begrunnelsen for å innvilge søknaden var at bruk av to hjelpekolonner kunne bidra til bedre forståelse hos regnskapsbruker. Unntaket gjaldt fra regnskapsåret 2016 til regnskapsåret 2020.

Finansdepartementet ber om at DFØ vurderer FTs søknad om videreførelse av unntaket for en ny femårsperiode.

**Begrunnelse for søknaden**

Bakgrunnen for henvendelsen er at Skatteetaten v/ Statens innkrevingssentral (SI) krever inn inntekter på vegne av FT og får tildelt belastningsfullmakter for å rapportere inntektene på virksomhetens kapitler og poster til statsregnskapet. Ettersom det er Skatteetaten/SI som rapporterer innbetalte gebyrer og avgifter til statsregnskapet, inngår disse inntektene i oppstillingen av bevilgningsrapporteringen for Skatteetaten/SI. Årsregnskapet til FT vil ved bruk av standard mal for oppstilling av bevilgningsrapporteringen vise store avvik mellom samlet tildeling og regnskap, der forklaringer kun vil fremgå av noter til årsregnskapet. Virksomheten mener at en slik oppstilling av årsregnskapet ikke oppfyller kravene om å gi et dekkende bilde av virksomheten. FT søker derfor om unntak fra oppstillingsplanen i Finansdepartementets rundskriv *R-115 Utarbeidelse og avleggelse av statlige virksomheters årsregnskap*, ved at det tas inn to hjelpekolonner i FTs oppstilling av bevilgningsrapporteringen som forklarer avvikene.

I søknaden viser FT til at avtalen med Skatteetaten/SI om innkreving og regnskapsføring fungerer svært godt, med stor grad av digitalisering og effektive prosesser.

**DFØs vurdering av søknaden**

Det følger av bestemmelsene punkt 3.4.1 at årsregnskapet skal gi et dekkende bilde av virksomhetens disponible bevilgninger og av regnskapsførte utgifter, inntekter, eiendeler og gjeld. Årsregnskapet skal vise regnskapstall for hele virksomheten samlet.

Det fremgår av bestemmelsene punkt 3.4.3.2 at oppstillingen av bevilgningsrapporteringen med noter skal vise alle bevilgninger virksomheten har hatt til disposisjon og alle opplysninger som er rapportert til statsregnskapet etter statens kontoplan i regnskapsåret. Videre står det i punkt 3.4.3.2 andre ledd at opplysningene skal stilles opp etter de kapitler og poster i bevilgningsregnskapet og kontoer i kapitalregnskapet virksomheten har rapportert til statsregnskapet, og følge aktuell oppstillingsplan i rundskriv *R-115 Utarbeidelse og avleggelse av statlige virksomheters årsregnskap*.

FT har gitt Skatteetaten/SI en belastningsfullmakt, jf. rundskriv *R-111 Bruk av belastningsfullmakter og betalinger mellom statlige virksomheter*. Den virksomheten som mottar belastningsfullmakt, får i slike tilfeller fullmakt til å rapportere på en annen virksomhets inntektskapittel/post i sin rapportering til statsregnskapet. Den virksomheten som har avgitt belastningsfullmakt for inntekter, skal ikke bokføre inntektene i sitt regnskap og heller ikke rapportere inntektene på kapittel og post til statsregnskapet. Regnskapsføringen av belastningsfullmakter for inntekter innebærer at virksomheter som har avgitt belastningsfullmakter, vil rapportere mindreinntekter i oppstilling av bevilgningsrapportering. Hele eller deler av mindreinntekten som skyldes avgitt belastningsfullmakt, forklares i note B til bevilgningsrapporteringen.

FT har gitt Skatteetaten/SI belastningsfullmakt for nesten alle inntekter på deres inntektskapitler og poster. Det gjør at oppstillingen av bevilgningsrapporteringen for FT viser store avvik (mindreinntekter) mellom samlet tildeling og regnskap, der forklaring på avviket vil stå i note til oppstillingen. DFØ har forståelse for at forklaring på avviket mellom bevilgning og regnskapstall i note til oppstillingen kan oppfattes lite hensiktsmessig ved presentasjon for eksterne regnskapsbrukere.

DFØ har tidligere innvilget unntak for bruk av to hjelpekolonner i bevilgningsrapporteringen til FT for perioden fra 2016 til 2020. Malen for oppstilling av bevilgningsrapporteringen står i vedlegg 1 A i *R-115 Utarbeidelse og avleggelse av statlige virksomheters årsregnskap.*

I årsrapporten til FT for 2020 har virksomheten brukt følgende hjelpekolonner til bevilgningsrapporteringen (her markert med \*):

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Utgifts-kapittel** | **Kapittelnavn** | **Post** | **Posttekst** | **Note** | **Samlet tildeling 3)** | **Regnskap 2019** | **Merutgift (-) og mindreutgift** | **\* Postert av andre i samsvar med fullmakter** | **\* Avvik fra tildeling** |

Etter DFØs vurdering kan en utvidet oppstilling av bevilgningsrapportering for FT med to hjelpekolonner, bidra til bedre forståelse hos regnskapsbruker ved at opplysningene om avvik mellom samlet tildeling og rapportert inntekt fremkommer direkte av oppstillingen. Samtidig vil oppstillingen av bevilgningsrapporteringen fortsatt være sammenlignbar på tvers av statlige virksomheter.

DFØ viser også til at FT opplyser om at avtalen med Skatteetaten/SI og bruken av to hjelpekolonner i regnskapet i perioden 2016-2020, har ført til stor grad av digitalisering og effektive prosesser.

**Konklusjon – unntakssøknaden innvilges**

DFØ har vurdert søknaden om unntak med hjemmel i reglement for økonomistyring i staten § 3 første ledd. DFØ er delegert myndighet til å fastsette unntak i instruks fra Finansdepartementet.

DFØ gir Finanstilsynet unntak fra bestemmelsene punkt 3.4.3.2 siste ledd, slik at virksomheten ved oppstilling av bevilgningsrapportering kan benytte hjelpekolonner som omtalt i søknaden. Det presiseres at unntaket kun åpner for bruk av hjelpekolonner, slik at note B skal ha samme innhold som for andre statlige virksomheter. Unntaket gjelder fra regnskapsåret 2021 til regnskapsåret 2025, dersom det er behov for det i hele regnskapsperioden.

Vennlig hilsen

Wibecke Høgsveen

avdelingsdirektør

Erik Heen

seksjonssjef

Kopi til: Riksrevisjonen

*Brevet er elektronisk godkjent og sendes uten underskrift*